חברת Square, ענקית התשלומים האמריקאית, עושה צעד נוסף בדרך להפיכתה לשיטת תשלום סטנדרטית. החל מיום חמישי האחרון, כל 7,000 סניפי Starbucks בארה"ב מאפשרים לקונים לשלם דרך שיטת Square Wallet. הצעד מהווה חיזוק משמעותי לפלטפורמה הסלולרית של Square, המתמחה בעסקים קטנים ומקומיים, כמו גם תשלומים במוניות.
פלטפורמת התשלומים של Square מאפשר למשתמשים לשלם במהירות וביעילות במגוון בתי עסק ומוניות ברחבי ארה"ב בעזרת האפליקציה של Square. לבתי עסק קטנים היא מציעה לעשות שימוש בכל סמארטפון כקופה רושמת לכל דבר, היכולה לחייב כל כרטיס אשראי ממוצע. Square גובה עמלה של %2.75 המקבילה לעמלת הסליקה המקובלת בשוק. יותר מ-2 מיליון בתי עסק כבר משתמשים בפלטפורמת התשלומים של Square, וכמות העסקאות השנתית בה מסתכמת ביותר מ-8 מיליארד דולר. לפני שבועיים פרצה Square את המחסום הגיאוגרפי והשיקה את הפלטפורמה שלה בקנדה. ללא שבבי NFC או טכנולוגיית חיוב מתקדמת אך עם קצת תבונה עסקית ואומץ, מדובר בחברה שעשויה לשנות מהותית את אופן התשלום במכשירי סלולר ברחבי העולם.